CELEX: 32020D1008
Language: bg
Date: 2020-07-09 00:00:00
Title: Решение за изпълнение (ЕС) 2020/1008 на Съвета от 9 юли 2020 година за изменение на Решение за изпълнение (ЕС) 2018/1696 относно правилата за работата на комитета по подбора, предвиден в член 14, параграф 3 от Регламент (ЕС) 2017/1939

10.7.2020   
               
               
                  BG
               
               
                  Официален вестник на Европейския съюз
               
               
                  LI 221/1
               
            
         РЕШЕНИЕ ЗА ИЗПЪЛНЕНИЕ (ЕС) 2020/1008 НА СЪВЕТА
         от 9 юли 2020 година
         за изменение на Решение за изпълнение (ЕС) 2018/1696 относно правилата за работата на комитета по подбора, предвиден в член 14, параграф 3 от Регламент (ЕС) 2017/1939
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за функционирането на Европейския съюз,
         като взе предвид Регламент (ЕС) 2017/1939 на Съвета от 12 октомври 2017 г. за установяване на засилено сътрудничество за създаване на Европейска прокуратура (1), и по-специално член 14, параграф 3,
         като взе предвид предложението на Европейската комисия,
         като има предвид, че:
         
                     (1)
                  
                  
                     Европейската прокуратура беше създадена с цел провеждане на разследвания, наказателно преследване и предаване на съд извършителите на престъпления и съучастниците в престъпления, засягащи финансовите интереси на Съюза.
                  
               
                     (2)
                  
                  
                     В Регламент (ЕС) 2017/1939 се предвижда, че Съветът назначава всеки европейски прокурор, избирайки го измежду трима квалифицирани кандидати, посочени от всяка държава членка, след като получи обосновано становище от комитета по подбора, предвиден в член 14, параграф 3 от посочения регламент.
                  
               
                     (3)
                  
                  
                     Подборът и назначаването на европейските прокурори, които заедно с европейския главен прокурор съставляват колегията на Европейската прокуратура, е необходимо условие за създаването на Европейската прокуратура.
                  
               
                     (4)
                  
                  
                     На 13 юли 2018 г. Съветът прие Решение за изпълнение (ЕС) 2018/1696 (2) за установяване на правилата за работа на комитета по подбора (наричани по-нататък „правилата за работа“), предвиден в член 14, параграф 3 от Регламент (ЕС) 2017/1939.
                  
               
                     (5)
                  
                  
                     Правило VI, точка 2 от правилата за работа предвижда, че след получаване на кандидатурите комитетът по подбора ги разглежда с оглед на изискванията, съдържащи се в член 16, параграф 1 от Регламент (ЕС) 2017/1939. Комитетът по подбора изслушва посочените кандидати. Изслушванията се провеждат присъствено. В случай че посочен кандидат оттегли кандидатурата си преди изслушването, комитетът по подбора чрез своя секретариат отправя искане до съответната държава членка да посочи нов кандидат.
                  
               
                     (6)
                  
                  
                     В правило VII, точка 2 от правилата за работа се предвижда, че въз основа на констатациите си от разглеждането и изслушването комитетът по подбора изготвя становище относно квалификацията на кандидатите да изпълняват задълженията на европейските прокурори и заявява изрично дали даден кандидат отговаря на условията, посочени в член 16, параграф 1 от Регламент (ЕС) 2017/1939. Комитетът по подбора трябва да обоснове становището си. В случай че посочени кандидати не отговарят на условията, определени в член 16, параграф 1 от Регламент (ЕС) 2017/1939, в същото правило се предвижда, че комитетът по подбора чрез своя секретариат отправя искане до съответната държава членка да посочи съответен брой нови кандидати.
                  
               
                     (7)
                  
                  
                     Като изключение от правило VI, точка 2, втора алинея и правило VII, точка 2, втора алинея от правилата за работа комитетът по подбора следва да има възможност да представи обоснованото си становище на Съвета само относно двама отговарящи на условията кандидати, когато е установено в достатъчна степен, че за дадена държава членка, предвид извънредните обстоятелства в същата държава членка, е обективно невъзможно в разумен срок да намери трети отговарящ на условията кандидат, въпреки че е положила всички необходими усилия за това. Комитетът по подбора следва да използва тази възможност само ако даден кандидат оттегли кандидатурата си или ако комитетът по подбора е установил за даден кандидат, че не отговаря на предвидените условия, и когато същата държава членка вече е посочила нов кандидат най-малко веднъж преди това, в съответствие с правило VI, точка 2 или правило VII, точка 2. В тази ситуация комитетът по подбора следва да може да представи на Съвета становището си относно двама отговарящи на условията кандидати, като Съветът следва да може да пристъпи към назначаването въз основа на списък само с двама отговарящи на условията кандидати.
                  
               
                     (8)
                  
                  
                     Поради това Решение за изпълнение (ЕС) 2018/1696 следва да бъде съответно изменено.
                  
               
                     (9)
                  
                  
                     За да се гарантира навременното започване на дейностите на Европейската прокуратура, настоящото решение следва да влезе в сила в деня след публикуването му,
                  
               ПРИЕ НАСТОЯЩОТО РЕШЕНИЕ:
         
            Член 1
            В правило VII, точка 2 от приложението към Решение за изпълнение (ЕС) 2018/1696, след втора алинея се вмъква следната алинея:
            
               „Като изключение от втора алинея от настоящата точка и от правило VI, точка 2, втора алинея, когато е установено в достатъчна степен, че за дадена държава членка, предвид извънредните обстоятелства в същата държава членка, е обективно невъзможно в разумен срок да намери трети отговарящ на условията кандидат, въпреки че е положила всички необходими усилия за това, след консултация със съответната държава членка и след като даде достатъчно основания, комитетът по подбора може да предостави на Съвета своето обосновано становище само относно двама отговарящи на условията кандидати.“.
            
         
         
            Член 2
            Настоящото решение влиза в сила в деня след публикуването му в Официален вестник на Европейския съюз.
         
         
            Съставено в Брюксел на 9 юли 2020 година.
            
               
                  За Съвета
               
               
                  Председател
               
               M. ROTH
            
         
         
            (1)  ОВ L 283, 31.10.2017 г., стр. 1.
         
            (2)  Решение за изпълнение (EС) 2018/1696 на Съвета от 13 юли 2018 г. относно правилата за работата на комитета по подбор, предвиден в член 14, параграф 3 от Регламент (ЕС) 2017/1939 за установяване на засилено сътрудничество за създаване на Европейска прокуратура (ОВ L 282, 12.11.2018 г., стр. 8).